Tutlayt d allal n teywalt i yesɛan azal d ameqran deg tudert n umdan, akken i dyenna A. MARTINET1 s lmaɛna n wawal tutlayt d allal n teywalt i yettwaṣelḍen ilmend n tirmit n umdan. Ma d J. DUBOIS2 yefka-as tabadut nniḍen i deg i d-yenna s lemɛna n wawal tutlayt d allal n teywalt, d anagraw n yisɣalen utlayanen iẓlinen n ugraw n yiwet n tɣiwant. Tutlayt tettak tagnit i usenfali n tektiwin d usissen n yal idles ,ansayen d umezruy n yal agdud . i yis-s i zmren ad msefhamen yimdanen, ad siwḍen ad s-ɛeddin iznan garasen.